b"\n_START_ARTICLE_\nThuleselskapet\n_START_PARAGRAPH_\nThuleselskapet, tysk: Thule-Gesellschaft (TG), var et h\xc3\xb8yreradikalt hemmelig selskap som oppstod i den f\xc3\xb8rste verdenskrigs siste fase i M\xc3\xbcnchen i Tyskland. Det var oppkalt etter den mytiske \xc3\xb8y Thule, som grekerne ans\xc3\xa5 som det nordligste land i verden. Det gav navnet en mytisk betydning for tilhengere av en nordisk kult. Thuleselskapet var en del av V\xc3\xb6lkisch-bevegelsen og dannet tidlig i 1919 Frikorps Oberland.\n_START_SECTION_\nThuleselskapets tilblivelse\n_START_PARAGRAPH_\nSelskapet vokste frem fra Germanerordenen ved \xc3\xa5rsskiftet 1917/1918, og ble grunnlagt av Rudolf von Sebottendorf i M\xc3\xbcnchen. Germanerordenen hadde allerede tjent som et viktig sentrum for Det alltyske forbunds nasjonalistiske agitasjon._NEWLINE_Til Thuleselskapets medlemmer h\xc3\xb8rte advokater, dommere, universitetprofessorer, politiembedsmenn, aristokrater, leger, naturvitenskapsmenn og rike forretningsmenn. Utad fremstod de som \xc2\xabStudiegruppe for den germanske oldtid\xc2\xbb, men i virkeligheten var den en dekkorganisasjon for Germanerordenen som ble internt organisert i samme stil som en frimurerlosje. Det vil v\xc3\xa6re treffende \xc3\xa5 karakterisere TG som et konspirativt hemmelig selskap med generelt rasistisk og i s\xc3\xa6rdeleshet antisemittisk preg. Man rekrutterte sentrale samfunnpersonligheter for \xc3\xa5 kunne vinne politisk innflytelse og bedrive rasistisk og antisemittisk propaganda mer effektivt. P\xc3\xa5 det meste hadde selskapet antagelig bare noen f\xc3\xa5 hundre medlemmer, ennskj\xc3\xb8nt stort sett innflytelsesrike personer.\n_START_SECTION_\nIdeologien\n_START_PARAGRAPH_\nThuleselskapets ideologi var sterkt preget av Germanerordenens medlem Guido von List, som forfektet ariosofisk tankegods. Blant dem som bygde p\xc3\xa5 dette, var Alfred Rosenberg (medlem av Thuleselskapet og senere sjefsideolog for det nasjonalsosialistiske NSDAP), og dette fremg\xc3\xa5r s\xc3\xa6rlig dramatisk i hans verk Der Mythus des Zwanzigsten Jahrhunderts (1930). Thuleselskapet inngikk som en sentral del av V\xc3\xb6lkisch-bevegelsen. Thuleselskapets emblem var et hakekors med str\xc3\xa5lekrans bak et blankt sverd. Bruken av hakekorset var n\xc3\xa6rliggende fordi det allerede p\xc3\xa5 dette tidspunkt ble oppfattet som et entydig nasjonalistisk og antisemittisk symbol.\n_START_SECTION_\nThuleselskapet som s\xc3\xa5korn for det tredje rike\n_START_PARAGRAPH_\nForbindelseslinjen mellom Thuleselskapet (TG) og Adolf Hitler g\xc3\xa5r via Det tyske Arbeiderparti (Das deutsche Arbeiterpartei \xe2\x80\x93 DAP). DAP ble grunnlagt i januar 1919 av Anton Drexler og Karl Harrer (TG-medlem). Ved hjelp av DAP fors\xc3\xb8kte Thuleselskapet \xc3\xa5 vinne innpass blant det arbeidende folk. I september 1919 deltok Hitler for f\xc3\xb8rste gang p\xc3\xa5 et m\xc3\xb8te i det enn\xc3\xa5 sv\xc3\xa6rt lille DAP, og ble medlem av partiet i november. I juli 1921 klarte han ved et ultimatum \xc3\xa5 gripe kontrollen over partiet, som i mellomtiden hadde f\xc3\xa5tt navnet Det nasjonalsosialistiske tyske Arbeiderparti._NEWLINE_Ettersom mange personer fra TG ogs\xc3\xa5 gjorde seg gjeldende i DAP / NSDAP, fl\xc3\xb8t meget av Thuleselskapets ideologi inn i den nasjonalsosialistiske bevegelsen. De personer det dreier seg om, er ved siden av Alfred Rosenberg ogs\xc3\xa5 blant annet Julius Streicher (senere utgiver av agitasjonsbladet Der St\xc3\xbcrmer og Gauleiter i Franken), Hans Frank (senere generalguvern\xc3\xb8r i Polen) og Rudolf Hess (senere Hitlers stedfortreder).\n_START_SECTION_\nLegender og spekulasjoner\n_START_PARAGRAPH_\nDet er oppst\xc3\xa5tt en rekke tildels eventyrlige legender og spekulasjoner rundt Thuleselskapet. Mange av dem stammer fra Jan van Helsing, som kunne betegnes som en grossist i sammensvergelsesteorier. Slik hevdes det for eksempel at Thuleselskapet hadde en sterk okkult eller til og med satanistisk innretning. Men bortsett fra en viss mystikk knyttet til de nordiske runer, uttrykt av Guido von Lists ideer om \xc2\xabarmanen-runer\xc2\xbb, finnes det ingen saklige grunner til \xc3\xa5 holde fast ved denne p\xc3\xa5standen. Det finnes ogs\xc3\xa5 p\xc3\xa5stander om at det var en hemmelig indre orden (Thuleordenen) innen Thuleselskapet. Det hevdes ogs\xc3\xa5 uten historisk belegg eller sannsynlighet at Hitler selv p\xc3\xa5 et eller annet tidspunkt hadde tilh\xc3\xb8rt Thuleselskapet. Dette synes ogs\xc3\xa5 lite plausibelt, ettersom Hitler flere ganger kom med nedsettende bemerkninger om Alfred Rosenbergs utsvevende teorier._NEWLINE_Det lar seg derimot p\xc3\xa5vise en forbindelse mellom den tyske spiritisme (som Thuleselskapet indirekte var et barn av) fra Thule-mystikken via Shambhala og videre til Saint-Yves d'Alveydre, det vil si direkte til den franske okkultisme. Dessuten er det klart belagt at Heinrich Himmler hadde m\xc3\xb8ter med den franske okkultisten Gaston de Mengel._NEWLINE_Jan van Helsing formodet dessuten at Thuleselskapet var den offentlige del av Vrilselskapet.\n_START_SECTION_\nSlutten\n_START_PARAGRAPH_\nFremveksten av NSDAP kan ha bidratt til at Thuleselskapet ble overfl\xc3\xb8dig og d\xc3\xb8de hen, men den formelle avslutning kan senest settes til 1937. Da kom et dekret fra myndighetene som forb\xc3\xb8d alle losjer og losjelignende organisasjoner. B\xc3\xa5de Thuleselskapet og Germanerordenen passet til den beskrivelsen."